## El Consell obri un nou termini per a sol·licitar les ajudes per vehicles danyats en el temporal

*** El sistema sanitari públic rep una inversió de 118,6 milions d’euros per a garantir el subministrament de medicaments clau per a tractaments oncològics, d’asma greu i lupus
* El Ple ha ratificat l’ampliació de les contractacions d’emergència per a la rehabilitació de la passarel·la d’accés per als vianants en l’estació de metro de Paiporta amb la finalitat d’agilitzar la mobilitat i millorar la seguretat
* Vicente León Zafra serà el nou director general d’Emergències i Extinció d’Incendis i Raúl Quílez Moraga ocuparà el lloc de director general d’Innovació en Emergències**

El Ple del Consell ha aprovat, en la seua sessió celebrada este dimarts, l’obertura d’un nou termini per a la presentació de sol·licituds d’ajudes urgents per a reparar les conseqüències econòmiques derivades de la destrucció de vehicles sinistrats durant el temporal de pluges del 29 d’octubre de 2024 en la Comunitat Valenciana.

La portaveu del Consell, Susana Camarero, ha informat en la roda de premsa de la decisió d’ampliar en 15 dies hàbils el termini per a presentar noves sol·licituds d’ajuda per vehicles sinistrats “considerant les especials circumstàncies de les persones afectades, així com la complexitat que algunes d’elles han pogut trobar per a poder presentar la sol·licitud”.

El decret inicial, aprovat en gener, comptava amb una dotació global de 250 milions d’euros i s’havien presentat, fins hui, 86.906 sol·licituds per un import de vora 156 milions. “S’estima que més de 100.000 vehicles van ser baixa definitiva, amb el que això implica per a la vida quotidiana i per al desenrotllament de l’activitat professional. Per això, amb esta ampliació volem que ningú es quede arrere”, ha assenyalat Camarero.

D’altra banda, el Consell també ha pres nota de l’ampliació de les contractacions d’emergència per a la rehabilitació del pont ferroviari sobre el barranc de Poio a Paiporta, danyat pel mateix temporal, amb la finalitat d’incloure la reconstrucció de la passarel·la d’accés per als vianants a l’estació, integrant-la en una única estructura per a “agilitzar la restitució de la mobilitat i millorar la seguretat”, ha explicat la consellera. Esta ampliació suposa un increment d’1,1 milions d’euros, que eleva el pressupost total a 5,5 milions, i prolonga el termini d’execució en 3 mesos.

**Inversió en medicaments innovadors i justícia accessible**

En matèria sanitària, el Consell ha autoritzat un contracte de 118,6 milions d’euros per a l’adquisició i subministrament de medicaments exclusius del Laboratori AstraZeneca, destinats al tractament de pacients amb càncer de pulmó, ovari i mama, asma greu, leucèmia i lupus en els centres de la sanitat pública valenciana.

Així mateix, el Consell ha aprovat una modificació del contracte d’obres per a l’adequació funcional del Palau de Justícia de València, seu del Tribunal Superior de Justícia de la Comunitat Valenciana. Troballes arquitectòniques de l’època industrial de l’edifici (antiga Tabacalera) han requerit actuacions de recuperació patrimonial i canvis en seguretat i accessibilitat.

“Això implica un increment de 10,1 milions d’euros sobre el cost inicial”, ha concretat la vicepresidenta, al mateix temps que ha informat que l’import total es fixa en 35,6 milions i el termini de finalització s’amplia fins a març de 2026.

**Servicis públics i suport al teixit local**

En l’àmbit social i laboral, el Consell ha renovat per quatre anys més el conveni de col·laboració amb la Tresoreria General de la Seguretat Social, la qual cosa permet continuar amb l’intercanvi recíproc d’informació entre les dos institucions.

En virtut d’este acord, la Tresoreria proporciona a la Generalitat dades d’afiliació per a les seues competències en ocupació, seguretat i salut o prestacions de discapacitat i dependència, mentres que la Generalitat facilita a la Tresoreria informació per a la inscripció d’empreses, la inclusió de treballadors en el sistema i la lluita contra el frau, tot això garantint la seguretat de les dades i els drets dels implicats.

Pel que fa al desenrotllament local, s’ha autoritzat la cessió gratuïta a l’Ajuntament de Nules d’un immoble per a fins d’interés social, cultural o agrari, i s’han renovat convenis amb els municipis de Benissa i Culla per a mantindre les oficines Tourist Info.

També s’ha aprovat un nou decret que regula les funcions i l’acreditació de les agències per al foment de la innovació comercial (AFIC), que són instruments especialitzats que assessoren ajuntaments i el teixit comercial.

A més, s’ha aprovat un conveni entre Labora i l’Ajuntament de Llombai, que permetrà instal·lar un terminal de Punt Labora i acostar els servicis d’ocupació a la ciutadania.

**Nomenaments**

La portaveu del Consell ha informat que el Ple també ha donat compte del cessament, a petició pròpia, d’Alberto Javier Martín Moratilla com a director general d’Emergències i Extinció d’Incendis de la Conselleria d’Emergències i Interior. “Martín Moratilla està immers en un procés de promoció interna en el Consorci Provincial de Bombers d’Alacant i ha d’incorporar-se per a prendre possessió de la seua plaça d’oficial”, ha indicat Camarero.

En este sentit, ha explicat que “davant l’actual necessitat de configurar una millor i més coordinada resposta dels servicis de prevenció, extinció d’incendis i salvament de les tres províncies, el Consell considera imprescindible establir una estructura que centralitze estes qüestions. Per a fer-ho, la Generalitat Valenciana crearà la figura del coordinador dels SPEIS amb rang de director general, lloc que ocuparà Martín Moratilla una vegada prenga possessió de la seua plaça”.

Per consegüent, la portaveu del Consell ha informat que el Ple ha aprovat el nomenament de Vicente León Zafra com a director general d’Emergències i Extinció d’Incendis, i de Raúl Quílez Moraga com a director general d’Innovació en Emergències.

El Ple també ha aprovat el nomenament de José Antonio Moreno Gómez com a director de l’Autoritat de Transport Metropolità de València, ATMV, en substitució de María de la Mar Martínez Aparicio, a la qual el Consell ha agraït els servicis prestats. Moreno és enginyer de Camins amb més de 30 anys d’experiència en el sector del transport i la mobilitat i des de 2021 ha treballat en el Consorci de Transports de Madrid com a membre de la Direcció Tècnica.

Finalment, el Ple ha aprovat el cessament de la directora general de l’Agència Tributària Valenciana, Sonia Díaz, a petició pròpia, després de diversos anys al capdavant de l’organisme, en una etapa marcada per importants avanços en modernització, digitalització i atenció ciutadana, i se li agraïx la seua labor, implicació i professionalitat, així com la seua capacitat tècnica i de gestió en un àmbit estratègic per a la Generalitat.

Fecha: 13/05/2025